
Neparašytas „Durnių laivas“

Prisipažįstu – neteko skaityti Vytauto Petkevičiaus kūrinio, tačiau jo pavadinimas norom nenorom pirmiausia šauna į galvą vertinant praėjusios savaitės įvykius. 

Ano pirmadienio „TV forumo“ (LTV) laidos anonsas skelbė, kad „Šalies mokytojų vargai tampa rimtu politikos skauduliu“. Studijoje taip ir nepamačiau žadėtų mokytojų atstovų. Tačiau laidoje dalyvavę ne mokytojų atstovai pradėjo visą savaitę besitęsusią giesmelę: būtina mažinti mokesčius, įvesti „Sodros“ lubas, bet taip pat reikia didinti atlyginimus ir pan. Išgirdus tokias kalbas, išsivysčiusių šalių žmonėms neabejotinai išsprūstų: „durnių laivas“. „TV forume“ dalyvavusių savo etatinių ir neetatinių patarėjų kalboms jau sekančią dieną antrino šalies Prezidentas. Metų europietis taip įtikėjo savo dešiniųjų parankinių pasakytais žodžiais, kad juos kartodamas ne tik pradėjo įžiūrėti savo įpėdinį, bet ir susipainiojo kurioje sąjungoje – Sovietų ar Europos – gyvena. Tik taip galima paaiškinti ir Prezidento pasakymą, kad jokie referendumai (!) šiuo klausimu (t.y. dėl Ignalinos atominės elektrinės darbo pratęsimo) ES vadovybės nesujaudins. Jo Ekscelencijai tenka priminti dar ne taip seniai jo paties pareikštą tikėjimą, kad IAE veikla bent iki 2012 m. galėtų būti pratęsta.

Tikriausiai medžiagos V.Petkevičiaus kūrinio tęsiniui pilnai pakaktų, net ir iš metinių Prezidento bei premjero pranešimų kai ką galima būtų patalpinti. Juo labiau, kai jokių idėjų, iššūkių, vizijų, strategijų juose nerasta.  O štai Seimo švietimo mokslo ir kultūros komiteto siūlymas dėl alkoholio reklamos grąžinimo į televizijos ir radijo eterį, ją visiškai uždraudžiant nuo 2012 metų (o tai reiškia, kad ir po ketverių metų alkoholio gamintojai vėl šantažuos sporto aistruolius), susilaukė gyvo komentaro. Jo autorius – Seimo narys Gintautas Mikolaitis. Komiteto pirmininko belieka tik paklausti: G. Mikolaičio akcija bus vertinama kaip alkoholio reklama ar antireklama, nes kaip teigia pats Virginijus Domarkas, „siekiame to, ko dar nebuvo Lietuvos istorijoje – įpareigoti 10 proc. iš alkoholio reklamos gaunamų lėšų skirti antireklamai“. G.Mikolaitis atidirbo už visą 100 procentų. Tad Seimui šią savaitę beliktų tik apsispręsti – kolega dirbo reklamai ar antireklamai.
Durnių laivas vis dar plaukia. Tačiau neišlaikęs per didelio svorio, jis gali pradėti ir skęsti. Žmonės, pakol nevėlu – gelbėkitės! Kelius ir būdus, neabejoju, Jūs rasite teisingus. 

